Sprokie van 'n besondere hennetjie. – Perdebytjie se nes
Posted on March 25, 2018 March 25, 2018 by perdebytjie
Sprokie van 'n besondere hennetjie.
In die hartjie van die uitgestrekte land, Botswana, woon 'n besondere veervolkie. Sy is 'n pragtige werfhoendertjie, sandkleurig soos die omgewing en met karakter soos min. Haar verhaal begin, waar sy as jong hennetjie eendag deur die draad van 'n tentkamp, naby die dorpie Tsootsha, gekruip het. Sy het nie besef waar sy is nie, maar hierdie plek het baie aanlokliker gelyk as die armoedige huisies, in die omgewing. Al is hier net vyf tente, is die tuin vol lekker skropplekke en bosse waar sy kan skuil.
Tjoekie is gou lekker ingeburger en steur haar min aan die toeriste wat elke dag daar inval, na lang reise oppad na orals.
Eendag, so heel aan die begin van haar intrek , kom daar gaste van 'n vêr plek, iets wat klink soos Gauteng. Drie monsteragtige dierasietjies spring uit die voertuig en begin skrop en beenlig op haar werf. Sy stap nog so ewe verergd en houtkerêrie daar rond, toe 'n swart wollerige blits op haar afpyl. Ongelukkig kan sy nie gou genoeg wegkom nie en die liederlike Schnauzer hol daar rond met 'n hele bek vol van haar stertvere.
Rittelend van die bewerasie gaan kruip sy in die kampeerders se kleedkamer weg, waar 'n gas 'n week later kom aankondig, dat daar 'n hoender in die storthokkie is. Dalk het haar koppie al hierso begin raas, want na dese het sy besluit sy is 'n mens.
Tjoekie neem haar intrek op die bank op die stoep van die kampbestuurder se tent en ten spyte van twee kieterkatte en 'n reuse pragtige Rottweiler, genaamd Bella, is sy glad nie bang om haar kleim af te steek nie!
Soos die tyd aanstap, raak sy al hoe meer kontant en lê sommer elke dag 'n eiertjie of twee. Aan die begin wou Bella en die katte haar skraap, maar met so 'n sterk karaktertjie het hulle nie rekening gehou nie.
Die tent is nou sommer haar eie en sy wals selfversekerd daar in en uit, net wanneer sy wil…
Selfs as haar mensmamma TV kyk soek sy 'n lekker sagte been uit om op te staan, die "pound seat" in die tent…
Sy en Bella raak groot vriende en Bellatjie het dit op haar geneem om die eiertjies op te pas…
Mammie bederf haar met heerlike kossies, want sy broei dan nou kastig…
Natuurlik lê sy net windeiers, want daar is nie 'n haan in die omtrek nie. Mammie hoop dat die vleisies wat sy vir Tjoekie voer, dalk vleiseiertjies sal skep…sal nogal voordelig wees…
Tjoekie en Bella slaap saans amper lepel op die bank…
Tjoekie laat selfs toe dat mens haar koppie streel en dan maak sy sulke broeis hoendergeluidjies. Haar kam is sag en vuurwarm en dis die lekkerste gevoel om daaraan te vat.
Mag Tjoekie nog lank die veerkoningin van die Kalahari wees!
( Hierdie inskrywing is met die toestemming van 'n baie spesiale vrou. Sy woon winter en somer in 'n tent in die middel van Botswana. Haar geselskap is haar twee katte, hond Bella en hennetjie Tjoekie. Sy maak die heerlikste kos en mens kuier 'n hond uit 'n bos uit saam met haar…'n besonderse ervaring!)
71 Replies to "Sprokie van 'n besondere hennetjie."
Wat 'n ongelooflike storie!
Dis die dierbaarste hennetjie, Aletta.
Wat 'n oulike storie :):) Hoenders is so slim en het so veel persoonlikheid!
Sy moet nog net praat, Karin!
Ag dis nou oulik! 😁
Hennetjie en hond sê dankie vir die groot eer om op jou blog te verskyn!!! Dis n SUPER SPROKIE….
Wat 'n spesiale hoender is dit! En selfs meer spesiaal is die verhouding met die hond. Liewe groete X
Dankie vir inloer, Matroos.
Dit klink regtig soos 'n sprokie!
Dis die oulikste hoendertjie, Hester.
My soonsuster het ook verlede jaar vir haar 'n oulike hoendertjie aangeskaf en hy het uitgedraai om 'n beneukste klein kapokhaantjie te wees. Pragtige ding, maar nie 'n goeie troeteldier om in die dorp aan te hou nie en sy moes hom na 'n plot toe stuur. Groot hartseer, want sy is baie erg oor haar diere.
Kapokhaantjies is regte kapokhaantjies en hulle kraai ook dag en nag!🐓😀
Ag ek hou van sulke stories !!! Hulle is maar dun gesaai.
Dis baie opbeurend. Dankie vir inloer, Monica.
Een hen met een karakter en pit.
Zo zie je er niet veel.
Ag is dit nie oulik nie.
Sy is dierbaar, Tina.
Misschien kun je er nog een vis naast zetten?
What a beautiful, heart-warming story – baie dankie daarvoor!
Ek is bly jy het dit geniet, Anne.
Dis nou 'n besonderse verhaaltjie. 😁❤
Dis so ń besonderse storie, Dina. Net môre vertel ek dit vir my klein asjas, sy behoort dadelik op haar eie hen aan te dring. En dankie tog dat daar mense soos hierdie vrou is.
Ek sien daar gaan hoender gekoop word!
Geef mij maar de hond! Brrr een kip…
Hou jy nie van hoenders nie?
Jawel maar niet vastpakken!
Dankie vir inloer, Dries.
Dis darem te oulik. Sy het sekerlik kapokkie in haar bloed. Hul skrik mos vir niks nie. Ons het n swart haantjie Kokkie gehad wat saans op die bank se leuning kom sit hier by jou skouer. Dan kuier en gesels hy saggies met jou. Hy het later sy twee hennetjies oortuig om ook in te kom en by hom te sit. Hennetjies was nie baie in hul skik nie. Sulke hoendertjies het mannemoed om honde aan te vat. So nbondel Schnausjies het haar skoon oordonder!
Sy is nogal 'n groot hoender…'n regte Botswana special. Ag dis te oulik van jul haan met die hennetjies. Die Schnauzertefie is die skuldige. Sy jag en jaag alles wat leef. Amper was Tjoekie bokveld toe! Van daardie tyd af word ons brakkies net op leibande toegelaat…ons eie reëling.😄
Ja dis met my ook so. Hul luister mos net wanneer hul wil. As hul iets in hul kop kry gaan hul daarvoor. Dis hoekom ek Trompie ook maar aan sy leiband hou. Hy is egter baie goed gemanierd as hy moet.
Wat geweldig! Een heel bijzondere vriendschap. Een kip en een hond die op haar eitjes past.
Dit was vir my so verbasend, Eveline. Dis hoekom ek daaroor geskryf het.
Dankie Rob…geveerde groete vir jou.
Dit is nou so oulik.
Ag Tjoekie is te dierbaar!!!! Askindhet ek 'n troetel hoender gehad en hullesal altyd na aan my hart lê
Hoop dit het jou bietjie opgekikker.
Sommer baie. En uiteindelik is ek gesond. 🙂
Wat 'n wonderlike storie, ek kan eintlik al hoor die geluide. Wat 'n lewe en vrede het daardie vrou.
Sy werk hard, want sy moet sorg dat die tente skoon is en sy moet regstaan vir etes as daar gaste kom. Ons het haar goed leer ken, want ons bly al die laaste vyf jaar altyd daar by haar ruskamp oor, as onstussen Namibië en SA reis.
Ek sit dit op my bucket list daai een, dit klink awesome- sy werk hard, maar dink haar siel het soveel vrede.
Wat een heerlijk verhaal. Ik geniet hiervan. Lief ook, zo samen met de hond. groetjes, Hanneke
Dankie dat jy kom lees het, Hanneke.
Kon niet alles goed lezen maar het vertaalprogramma heeft mij goed geholpen 😉
Dankie dat jy kom lees het, Frans.
Dis nou so oulik met haar windeiertjies… en die rottweiler 💜
Laat my dink aan ons mak hoender wat my ma uit desperaatheid laat slag het toe ons uit die bloute ongenooide gaste vir ete gekry het. Daar sit ons met trane in ons oë om die tafel en kyk hoe die gaste aan ons troeteldier smul. Ons was verbied om te sê waar die vars hoender sommer so uit die lug uit vandaan gekom het.
O jinne, ek sou dit nie oorleef het nie! Ek hoop nie julle het saam geëet nie.
Nee, ons sou nooit daardie hoender afgesluk gekry het nie. 😕
Leuk verhaal met fantastische foto's
❤❤❤❤❤ uitsonderlike vriendskap xx
Bly jy kon die besonderse vrou se besonderse hennetjie so oulik verewig
Dankie Abrie…dit was vir my so lekker om die storie te skryf.
Well this odd grouping sure has me curious! A chicken in a tent with the TV on…the dog laying carefully near the eggs…looks like a great story.
I am so sorry that you can't understand my language, but the pictures do speak for themselve, like you have correctly seen. This hen lives in a little tent lodge in the middle of Botswana. Our journey takes two days and we usually sleep over in this lodge. There is a lady running the lodge and it is her dog and chicken. The chicken just arrived someday out of nowhere and made herself at home. She is such a lovely creature!
Wow, so funny. I like the idea of staying overnight in a tent lodge….and yes, sometimes chickens can be very sweet, right? Thanks!
Shoe… dankie, ek het ook nou lekker gekuier!! 😉
Dankie dat jy vanoggend my spul blogs kom lees het. Ek waardeer dit baie!
Ek wens net ek kry meet kans… daar is 'n hele klomp SA blogs wat ek volg… en nooit gemoeg tyd kry om oordentlik te kuier nie! Dis vir my altyd 'n plesier om by jou 'n draai te gooi… die Kalahari is hoor op my droomlys!! HOOG!! 😉